ΑΙΤΙΟΛΟΓΙΚΗ ΕΚΘΕΣΗ

Το σύστημα ελέγχου των εξαγωγών ειδών διπλής χρήσης της ΕΕ, όπως ορίζεται στον κανονισμό 428/2009[1], απαιτεί άδεια για την εξαγωγή των ειδών διπλής χρήσης[2] που απαριθμούνται στο παράρτημα Ι του κανονισμού. Το άρθρο 9 παράγραφος 1 του κανονισμού ορίζει ότι οι γενικές άδειες εξαγωγής της ΕΕ είναι ένας από τους τέσσερις διαθέσιμους τύπους αδειών εξαγωγής που μπορούν να χρησιμοποιούνται για τις εξαγωγές ειδών διπλής χρήσης από την ΕΕ. Το παράρτημα II του κανονισμού (ΕΚ) αριθ. 428/2009 παραθέτει τις γενικές άδειες εξαγωγής που ισχύουν σήμερα.

Επικαιροποιήσεις του καταλόγου ελέγχου της ΕΕ (Παράρτημα I του κανονισμού 428/2009)

Οι αποφάσεις για τον έλεγχο των εξαγωγών των ειδών διπλής χρήσης λαμβάνονται με συναινετική διαδικασία στα πλαίσια των διεθνών συστημάτων ελέγχου των εξαγωγών (Ομάδα της Αυστραλίας (AG) για τα βιολογικά και τα χημικά είδη· Ομάδα Πυρηνικών Προμηθευτών (NSG) για πολιτικές πυρηνικές χρήσεις, Καθεστώς Ελέγχου Πυραυλικής Τεχνολογίας (MTCR) και Ρύθμιση του Wassenaar (WA) για τα συμβατικά όπλα και για τα αγαθά και τις τεχνολογίες διπλής χρήσης). Σκοπός αυτών των συστημάτων ελέγχου των εξαγωγών είναι να περιοριστεί ο κίνδυνος της χρήσης ευαίσθητων ειδών διπλής χρήσης για στρατιωτικούς σκοπούς ή/και σε προγράμματα διάδοσης. Για να γίνουν οι έλεγχοι αυτοί όσο το δυνατόν αποτελεσματικότεροι, τα διεθνή συστήματα ελέγχου των εξαγωγών φέρνουν σε επαφή τους βασικούς προμηθευτές ειδών διπλής χρήσης. Μέσω των συμφωνιών ελέγχου του εμπορίου συγκεκριμένων ειδών, εργάζονται από κοινού αποτελεσματικά για να περιορίσουν τον κίνδυνο διάδοσης εξασφαλίζοντας, παράλληλα, ότι δεν εμποδίζεται το νόμιμο εμπόριο.

Η τεχνολογική πρόοδος στον σημερινό κόσμο καθιστά αναγκαία την τακτική επικαιροποίηση του καταλόγου των ελεγχόμενων ειδών. Ενώ οι αποφάσεις των εν λόγω διεθνών συστημάτων δεν είναι νομικά δεσμευτικές, το άρθρο 15 του κανονισμού προβλέπει ότι «ο κατάλογος ειδών διπλής χρήσης που παρατίθεται στο παράρτημα I ενημερώνεται σύμφωνα με τις συναφείς υποχρεώσεις και δεσμεύσεις και τις τυχόν τροποποιήσεις αυτών, που έχουν αναλάβει τα κράτη μέλη ως συμβαλλόμενα μέρη των οικείων διεθνών καθεστώτων μη διάδοσης και διευθετήσεων ελέγχου των εξαγωγών ή με την κύρωση των οικείων διεθνών συνθηκών».

Τα διεθνή συστήματα ελέγχου των εξαγωγών λαμβάνουν αποφάσεις για τους καταλόγους ελέγχου περίπου 4 φορές το έτος. Οι επικαιροποιήσεις αυτές πρέπει να ενσωματώνονται στη νομοθεσία της ΕΕ σε τακτική βάση και έγκαιρα, διότι έχουν επιπτώσεις στην ασφάλεια και το εμπόριο. Αφενός, μια απόφαση από τα διεθνή συστήματα ελέγχου των εξαγωγών για την προσθήκη νέων στοιχείων στους καταλόγους ελέγχου σημαίνει ότι αυτά τα συμπληρωματικά είδη πρέπει να ελέγχονται με συνέπεια για λόγους ασφαλείας από ολόκληρη την ΕΕ. Από την άλλη πλευρά, μια απόφαση των διεθνών συστημάτων ελέγχου των εξαγωγών για τη διακοπή του ελέγχου ορισμένων ειδών πρέπει να θεσπίζεται νομοθετικά από την ΕΕ το ταχύτερο δυνατό, ώστε να μπορούν οι εξαγωγείς της ΕΕ να ανταγωνίζονται στην παγκόσμια αγορά.

Σήμερα, κάθε επικαιροποίηση του κανονισμού (ΕΚ) αριθ. 428/2009, συμπεριλαμβανομένου του παραρτήματος I, απαιτεί τη χρήση της συνήθους νομοθετικής διαδικασίας. Ταυτόχρονα, λόγω της τεχνικής φύσης των εν λόγω τροποποιήσεων και του γεγονότος ότι αυτές οι αλλαγές πρέπει να είναι σύμφωνες με τις αποφάσεις που λαμβάνουν τα διεθνή συστήματα ελέγχου των εξαγωγών, υπάρχουν ελάχιστα περιθώρια ελιγμών να τροποποιηθούν οι τροποποιήσεις που συμφωνούνται στο πλαίσιο αυτών των συστημάτων.

Συνεπώς, είναι απαραίτητο να θεσπιστεί η έκδοση κάτ’ εξουσιοδότηση πράξεων για την επικαιροποίηση του παραρτήματος I του κανονισμού (ΕΚ) αριθ. 428/2009 σε τακτά διαστήματα. Η προσέγγιση αυτή θα επιτρέψει στην Επιτροπή να πραγματοποιεί τις αναγκαίες επικαιροποιήσεις, όπως και όταν αυτό είναι απαραίτητο.

Αναγκαίες τροποποιήσεις των γενικών αδειών εξαγωγής της ΕΕ (παράρτημα II του κανονισμού (ΕΚ) αριθ. 428/2009)

Οι γενικές άδειες εξαγωγής της ΕΕ, όπως ορίζονται στο άρθρο 9 παράγραφος 1 και στο παράρτημα II του κανονισμού (ΕΚ) αριθ. 428/2009, αναδείχτηκαν σε εξαιρετικά επιτυχημένα εργαλεία που συμβάλλουν στη μείωση του κινδύνου των εξαγωγών ορισμένων ειδών προς ορισμένους προορισμούς. Επί πολλά χρόνια υπάρχει μία ενιαία γενική άδεια εξαγωγών της ΕΕ (EU001) η οποία διευκολύνει τις εξαγωγές των αυστηρότερα ελεγχόμενων ειδών προς 7 προορισμούς χαμηλού κινδύνου (Αυστραλία, Καναδά, Ιαπωνία, Νέα Ζηλανδία, Νορβηγία, Ελβετία και ΗΠΑ). Η Επιτροπή πρότεινε, τον Δεκέμβριο του 2008, να θεσπιστούν έξι νέες γενικές άδειες εξαγωγών της ΕΕ[3]. Στα μέσα του 2011 επιτεύχθηκε συμφωνία για τις εν λόγω νέες άδειες.

Τα περιεχόμενα των υφιστάμενων και των μελλοντικών γενικών αδειών εξαγωγής της ΕΕ πρέπει να παρακολουθούνται συνεχώς, ώστε να εξασφαλιστεί ότι οι άδειες καλύπτουν μόνο συναλλαγές χαμηλού κινδύνου. Επειδή οι εξελίξεις στον κόσμο συντελούνται με πολύ μεγάλη ταχύτητα, είναι αναγκαίο να εξασφαλιστεί ότι οι υφιστάμενες γενικές άδειες εξαγωγής της ΕΕ μπορούν να τροποποιηθούν γρήγορα, όσον αφορά τους προορισμούς και τα είδη που καλύπτουν, έτσι ώστε το σύστημα ελέγχου των εξαγωγών της ΕΕ να αποτυπώνει σωστά τις μεταβαλλόμενες παγκόσμιες συνθήκες.

Κατά συνέπεια, είναι απαραίτητο να θεσπιστεί η έκδοση κατ' εξουσιοδότηση πράξεων, ώστε να έχει η Επιτροπή τη δυνατότητα να αφαιρεί προορισμούς ή/και είδη από το πεδίο των υφιστάμενων γενικών αδειών εξαγωγής της ΕΕ.

Υ φιστάμενες νομοθετικές προτάσεις για τον έλεγχο των εξαγωγών ειδών διπλής χρήσης

Το Ευρωπαϊκό Κοινοβούλιο και το Συμβούλιο εξετάζουν δύο νομοθετικές προτάσεις για την τροποποίηση του κανονισμού (ΕΚ) αριθ. 428/2009:

1. Η πρώτη πρόταση (COM(2008) 854) αποσκοπεί στη θέσπιση νέων γενικών αδειών εξαγωγών της ΕΕ. Το Ευρωπαϊκό Κοινοβούλιο ενέκρινε την πρόταση στις 27 Σεπτεμβρίου 2011. Μόλις εγκριθεί, ο εν λόγω τροποποιητικός κανονισμός θα τροποποιήσει επίσης και την ορολογία που χρησιμοποιείται στον κανονισμό (ΕΚ) αριθ. 428/2009 (ο όρος «κοινοτικός» θα αντικατασταθεί, εφόσον είναι δυνατό, από τον όρο «ενωσιακός»).

2. Η δεύτερη πρόταση (COM(2010) 509) αποσκοπεί στην επικαιροποίηση του καταλόγου ελέγχου της ΕΕ με την εισαγωγή των τροποποιήσεων που συμφωνήθηκαν στα πλαίσια των διεθνών συστημάτων ελέγχου των εξαγωγών το 2009. Το Ευρωπαϊκό Κοινοβούλιο ενέκρινε την πρόταση στις 13 Σεπτεμβρίου 2011.

Η πρόταση της Επιτροπής

Βάσει των ανωτέρω, είναι αναγκαίο να τροποποιηθεί ο κανονισμός (EΚ) αριθ. 428/2009.

2011/0310 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 428/2009 περί κοινοτικού συστήματος ελέγχου των εξαγωγών, της μεταφοράς, της μεσιτείας και της διαμετακόμισης ειδών διπλής χρήσης

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207,

Έχοντας υπόψη την πρόταση της Ευρωπαϊκής Επιτροπής,

Κατόπιν διαβίβασης του σχεδίου νομοθετικής πράξης στα εθνικά κοινοβούλια,

Αποφασίζοντας σύμφωνα με τη συνήθη νομοθετική διαδικασία,

Εκτιμώντας τα ακόλουθα:

3. Ο κανονισμός (ΕΚ) αριθ. 428/2009 του Συμβουλίου, της 5ης Μαΐου 2009, περί κοινοτικού συστήματος ελέγχου των εξαγωγών, της μεταφοράς, της μεσιτείας και της διαμετακόμισης ειδών διπλής χρήσης[4] επιβάλλει τη διενέργεια αποτελεσματικού ελέγχου στα είδη διπλής χρήσης κατά την εξαγωγή τους από ή τη διαμετακόμισή τους διαμέσου της Ευρωπαϊκής Ένωσης (ΕΕ), ή της παράδοσής τους σε τρίτη χώρα ως αποτέλεσμα υπηρεσιών μεσιτείας οι οποίες παρέχονται από μεσίτη που είναι κάτοικος της ΕΕ ή έχει την έδρα του σε αυτήν.

4. Για να είναι τα κράτη μέλη και η Ευρωπαϊκή Ένωση σε θέση να τηρούν τις διεθνείς δεσμεύσεις τους, το παράρτημα I του κανονισμού (ΕΚ) αριθ. 428/2009 θεσπίζει τον κοινό κατάλογο των ειδών διπλής χρήσης τα οποία υπόκεινται σε ελέγχους στην ΕΕ. Οι αποφάσεις για τα είδη που υπόκεινται σε ελέγχους λαμβάνονται εντός του πλαισίου της Ομάδας της Αυστραλίας (AG), του Καθεστώς Ελέγχου Πυραυλικής Τεχνολογίας (MTCR), της Ομάδας Πυρηνικών Προμηθευτών (NSG), της Ρύθμισης του Wassenaar και της Σύμβασης για τα Χημικά Όπλα (CWC).

5. Το άρθρο 15 του κανονισμού (ΕΚ) αριθ. 428/2009 προβλέπει ότι η επικαιροποίηση του παραρτήματος I πρέπει να είναι σύμφωνη με τις συναφείς υποχρεώσεις και δεσμεύσεις και ενδεχόμενη τροποποίησή του την οποία έχουν αποδεχτεί τα κράτη μέλη ως συμβαλλόμενα μέρη των διεθνών καθεστώτων μη διάδοσης και των συμφωνιών ελέγχου των εξαγωγών, ή με την κύρωση των σχετικών διεθνών συνθηκών.

6. Το παράρτημα I του κανονισμού (ΕΚ) αριθ. 428/2009 πρέπει να επικαιροποιείται τακτικά, ώστε να διασφαλίζεται η πλήρης τήρηση των διεθνών υποχρεώσεων ασφαλείας και η διαφάνεια και να διατηρείται η ανταγωνιστικότητα των εξαγωγέων. Οι καθυστερήσεις στην επικαιροποίηση του καταλόγου ελέγχου της ΕΕ μπορεί να έχουν αρνητικές επιπτώσεις στην ασφάλεια και τις διεθνείς προσπάθειες για τη μη διάδοση καθώς και στην επίδοση των οικονομικών δραστηριοτήτων των εξαγωγέων στην Ευρωπαϊκή Ένωση. Ταυτόχρονα, ο τεχνικός χαρακτήρας των τροποποιήσεων και το γεγονός ότι οι αλλαγές αυτές είναι σύμφωνες με τις αποφάσεις που λαμβάνονται στα διεθνή συστήματα ελέγχου των εξαγωγών επιβάλλουν τη χρήση ταχείας διαδικασίας για τη θέση σε ισχύ των αναγκαίων επικαιροποιήσεων στην Ευρωπαϊκή Ένωση.

7. Το άρθρο 9 παράγραφος 1 του κανονισμού (ΕΚ) αριθ. 428/2009 θεσπίζει τις γενικές άδειες εξαγωγής της ΕΕ ως έναν από τους τέσσερις τύπους αδειών εξαγωγών που είναι διαθέσιμοι βάσει του κανονισμού. Αυτές οι γενικές άδειες εξαγωγών επιτρέπουν στους εξαγωγείς που είναι εγκατεστημένοι στην ΕΕ να εξάγουν ορισμένα προσδιοριζόμενα ήδη προς ορισμένους συγκεκριμένος προορισμούς με την επιφύλαξη των όρων που προβλέπονται στις γενικές άδειες.

8. Το παράρτημα II του κανονισμού (ΕΚ) αριθ. 428/2009 παραθέτει τις γενικές άδειες εξαγωγής της ΕΕ οι οποίες ισχύουν σήμερα στην ΕΕ. Δεδομένου του χαρακτήρα αυτών των γενικών αδειών εξαγωγής της ΕΕ, ενδέχεται να είναι απαραίτητο να καταργηθούν ορισμένοι προορισμοί ή/και είδη από τις άδειες, ιδίως εάν λόγω των μεταβαλλόμενων περιστάσεων διαπιστωθεί ότι δεν θα πρέπει να επιτρέπονται πλέον οι διευκολύσεις εξαγωγικών συναλλαγών βάσει των γενικών αδειών εξαγωγής της ΕΕ για ένα συγκεκριμένο προορισμό ή/και είδος. Η κατάργηση ενός προορισμού ή/και είδους από το πεδίο μιας γενικής άδειας εξαγωγής της ΕΕ δεν πρέπει να στερεί από τον εξαγωγέα το δικαίωμα να υποβάλει αίτηση για άλλο τύπο άδειας εξαγωγής βάσει των σχετικών διατάξεων του κανονισμού (ΕΚ) αριθ. 428/2009.

9. Για να διασφαλισθεί η τακτική και έγκαιρη επικαιροποίηση του καταλόγου ελέγχου της ΕΕ σύμφωνα με τις υποχρεώσεις και τις δεσμεύσεις που αναλαμβάνουν τα κράτη μέλη στο πλαίσιο των διεθνών συστημάτων ελέγχου των εξαγωγών, πρέπει να ανατεθεί στην Επιτροπή η αρμοδιότητα να εκδίδει πράξεις σύμφωνα με το άρθρο 290 της συνθήκης για τη λειτουργία της Ευρωπαϊκής Ένωσης για την τροποποίηση του παραρτήματος I του κανονισμού (ΕΚ) αριθ. 428/2009 κατά την έννοια του άρθρου 15 του κανονισμού. Είναι ιδιαίτερα σημαντικό να διεξάγει η Επιτροπή τις αναγκαίες διαβουλεύσεις κατά τις προπαρασκευαστικές εργασίες, μεταξύ άλλων, και σε επίπεδο εμπειρογνωμόνων.

10. Για να υπάρχει δυνατότητα ταχείας ανταπόκρισης της ΕΕ στις μεταβαλλόμενες συνθήκες όσον αφορά την εκτίμηση της ευαισθησίας των εξαγωγών που καλύπτονται από τις γενικές άδειες εξαγωγής της ΕΕ, πρέπει να ανατεθεί στην Επιτροπή αρμοδιότητα να εκδίδει πράξεις σύμφωνα με το άρθρο 290 της συνθήκης για τη λειτουργία της Ευρωπαϊκής Ένωσης για την τροποποίηση του παραρτήματος II του κανονισμού (ΕΚ) αριθ. 428/2009 όσον αφορά την κατάργηση προορισμών ή/και ειδών από το πεδίο των γενικών αδειών εξαγωγής της ΕΕ. Επειδή οι τροποποιήσεις αυτές πρέπει να γίνονται μόνο σε περιπτώσεις που εκτιμάται ότι υπάρχει υψηλός κίνδυνος για των σχετικών εξαγωγών και ότι η συνέχιση της χρήσης των γενικών αδειών εξαγωγής για τις εν λόγω εξαγωγές θα μπορούσε να έχει δυσμενή επίπτωση στην ασφάλεια της ΕΕ και των κρατών μελών της, η Επιτροπή μπορεί να ακολουθεί επείγουσα διαδικασία.

11. Η Επιτροπή, κατά την προετοιμασία και τη σύνταξη κατ’ εξουσιοδότηση πράξεων, θα πρέπει να διασφαλίζει την έγκαιρη και σωστή διαβίβαση των συναφών εγγράφων στο Ευρωπαϊκό Κοινοβούλιο και το Συμβούλιο.

12. Ως εκ τούτου, ο κανονισμός (ΕΚ) αριθ. 428/2009 πρέπει να τροποποιηθεί αναλόγως,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 428/2009 τροποποιείται ως εξής:

13. Στο τέλος της παραγράφου 1 του άρθρου 9 προστίθενται οι ακόλουθες παράγραφοι:

«Εξουσιοδοτείται η Επιτροπή να εκδίδει κατ’ εξουσιοδότηση πράξεις, σύμφωνα με το άρθρο 23α όσον αφορά την κατάργηση προορισμών και ειδών από το πεδίο των γενικών αδειών εξαγωγής της ΕΕ που περιλαμβάνονται στο παράρτημα II.

Όταν, σε περίπτωση σημαντικής μεταβολής των περιστάσεων σε σχέση με την εκτίμηση της ευαισθησίας των εξαγωγών στο πλαίσιο μιας γενικής άδειας εξαγωγής της ΕΕ που περιλαμβάνεται στο παράρτημα ΙΙ, λόγοι επιτακτικής ανάγκης επιβάλλουν την κατάργηση συγκεκριμένων προορισμών ή/και ειδών από το πεδίο μιας γενικής άδειας εξαγωγών της ΕΕ, εφαρμόζεται στις κατ’ εξουσιοδότηση πράξεις οι οποίες εκδίδονται σύμφωνα με το παρόν άρθρο η διαδικασία που προβλέπεται στο άρθρο 23β.»

14. Στο άρθρο 15 προστίθεται η ακόλουθη παράγραφος 3:

«3. Εξουσιοδοτείται η Επιτροπή να εκδίδει κατ’ εξουσιοδότηση πράξεις σύμφωνα με το άρθρο 23α όσον αφορά την επικαιροποίηση του καταλόγου των ειδών διπλής χρήσης που ορίζονται στο παράρτημα I. Η επικαιροποίηση του παραρτήματος I πραγματοποιείται εντός του πεδίου που ορίζεται στην παράγραφο 1.»

15. Προστίθεται το ακόλουθο άρθρο 23α:

«1. Εξουσιοδοτείται η Επιτροπή να εκδίδει κατ’ εξουσιοδότηση πράξεις σύμφωνα με τους όρους του παρόντος άρθρου.

2. Η εξουσιοδότηση που αναφέρεται στο άρθρο 9 παράγραφος 1 και στο άρθρο 15 παράγραφος 3 παρέχεται επ’ αόριστον από την ημερομηνία έναρξης ισχύος του κανονισμού (ΕΕ) αριθ. ../….[παρών κανονισμός].

3. Η εξουσιοδότηση που αναφέρεται στο άρθρο 9 παράγραφος 1 και στο άρθρο 15 παράγραφος 3 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση περί ανάκλησης τερματίζει την εξουσιοδότηση η οποία προσδιορίζεται στην ίδια απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν επηρεάζει την ισχύ των τυχόν κατ’ εξουσιοδότηση πράξεων που ήδη ισχύουν.

4. Μόλις εκδώσει κατ’ εξουσιοδότηση πράξη, η Επιτροπή την κοινοποιεί ταυτόχρονα στο Ευρωπαϊκό Κοινοβούλιο και το Συμβούλιο.

5. Μια κατ’ εξουσιοδότηση πράξη που εκδίδεται κατ’ εφαρμογή του άρθρου 9 παράγραφος 1 και του άρθρου 15 παράγραφος 3 τίθεται σε ισχύ μόνον εφόσον δεν προβάλουν αντίρρηση σε αυτήν ούτε το Ευρωπαϊκό Κοινοβούλιο ούτε το Συμβούλιο εντός 2 μηνών από την κοινοποίηση της πράξης στο Ευρωπαϊκό Κοινοβούλιο και το Συμβούλιο ή εάν, πριν από την παρέλευση της εν λόγω προθεσμίας, το Ευρωπαϊκό Κοινοβούλιο και το Συμβούλιο έχουν αμφότερα ενημερώσει την Επιτροπή ότι δεν σκοπεύουν να προβάλουν αντίρρηση. Η περίοδος παρατείνεται κατά 2 μήνες κατόπιν πρωτοβουλίας του Ευρωπαϊκού Κοινοβουλίου ή του Συμβουλίου.»

16. Προστίθεται το ακόλουθο άρθρο 23β:

«1. Οι κατ’ εξουσιοδότηση πράξεις που εκδίδονται σύμφωνα με το παρόν άρθρο τίθενται σε ισχύ αμέσως και εφαρμόζονται επί όσο χρονικό διάστημα δεν διατυπώνεται αντίρρηση σύμφωνα με την παράγραφο 2. Η κοινοποίηση της πράξης στο Ευρωπαϊκό Κοινοβούλιο και στο Συμβούλιο εκθέτει τους λόγους για τους οποίους γίνεται χρήση της επείγουσας διαδικασίας.

2. Το Ευρωπαϊκό Κοινοβούλιο ή το Συμβούλιο μπορούν να διατυπώσουν αντιρρήσεις σχετικά με κατ’ εξουσιοδότηση πράξη, σύμφωνα με τη διαδικασία του άρθρου 23α παράγραφος 5. Σε αυτή την περίπτωση, η Επιτροπή καταργεί την πράξη αμέσως μετά την κοινοποίηση της απόφασης αντίθεσης του Ευρωπαϊκού Κοινοβουλίου ή του Συμβουλίου.»

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] Κανονισμός (ΕΚ) αριθ. 428/2009 του Συμβουλίου της 5ης Μαΐου 2009 περί κοινοτικού συστήματος ελέγχου των εξαγωγών της μεταφοράς, της μεσιτείας και της διαμετακόμισης ειδών διπλής χρήσης.

[2] Τα είδη διπλής χρήσης ορίζονται στο άρθρο 2 παράγραφος 1του κανονισμού (ΕΚ) αριθ. 428/2009 ως «τα είδη, συμπεριλαμβανομένου του λογισμικού και της τεχνολογίας, τα οποία δύνανται να χρησιμοποιούνται τόσο για πολιτική όσο και για στρατιωτική χρήση· η έννοια αυτή περιλαμβάνει όλα τα αγαθά που μπορούν να χρησιμοποιούνται και για μη εκρηκτικές χρήσεις και για να στηρίζεται παντοιοτρόπως η κατασκευή πυρηνικών όπλων ή άλλων εκρηκτικών πυρηνικών μηχανισμών»

[3] COM(2008) 854 τελικό.

[4] ΕΕ L 134 της 29.05.2009, σ. 1.